Skokwending ná dubbele tragedie by hoërskoolDie koshuis by Hoërskool Stella. Foto: Via http://www.stellaskool.co.za ŉ 19-jarige seun is Saterdag in hegtenis geneem nadat die liggame van twee tienermeisies aan die Hoërskool Stella in Stella in Noordwes Saterdagoggend in hul koshuis gevind is. Lt.kol. Amanda Funani, provinsiale polisiewoordvoerder, het Sondag aan Maroela Media bevestig die geregtelike doodondersoek is nou na moord verander nadat die tiener, glo een van die oorledenes se voormalige kêrel, in verband met hul dood in hegtenis geneem is. “Die verdagte is ook ŉ voormalige leerder aan die skool. Hy is vanoggend aangekla en het ŉ bekentenis by die polisie gemaak dat hy die twee meisies vermoor het,” het Funani gesê. Die seun se naam mag nie bekend gemaak word totdat hy in die hof verskyn het nie. Die meisies se name kan ook eers bekend gemaak word nadat die verdagte in die hof verskyn het. Die meisies was vriendinne. Maroela Media het Saterdag berig die meisies, onderskeidelik 16 en 17 jaar oud en in graad 11, was veronderstel om Saterdagoggend die skoolbus te haal om netbal op Koster te gaan kyk. “Die koshuismoeder het na hulle gaan soek en een meisie naby haar kamer aan die trapreling sien hang. Die polisie is ontbied en die ander meisie se liggaam is in die badkamer aangetref. Sy is moontlik verwurg en daar was ŉ tou om haar nek,” het Funani gesê. Die polisie is ontbied en ŉ geregtelike doodondersoek is aanvanklik van stapel gestuur om vas te stel of daar moontlik vuilspel betrokke was. Die verdagte sal na verwagting Maandag in die Vryburg-landdroshof verskyn op twee aanklagte van moord. Die motief vir die voorval word ondersoek. Mev. Laetitia Beukes, die skool se hoof, wou Saterdag geen kommentaar lewer nie.